b'\n_START_ARTICLE_\nAram Ilji\xc4\x8d Ha\xc4\x8daturjan\n_START_SECTION_\n\xc5\xbdivljenje\n_START_PARAGRAPH_\nHa\xc4\x8daturjan je v Moskvi \xc5\xa1tudiral glasbo pod vodstvom Nikolaja Jakovljevi\xc4\x8da Mjaskovskega (1881-1950) in Mihaila Fabijanovi\xc4\x8da Gnesina (1883-1957). Leta 1951 je postal profesor na moskovskem Dr\xc5\xbeavnem glasbenem in pedago\xc5\xa1kem institutu Gnesini ter na Moskovskem konzervatoriju._NEWLINE_Kljub temu da so ga leta 1948 skupaj s \xc5\xa0ostakovi\xc4\x8dem, Prokofjevim idr. kritizirali, da se je\xc2\xa0\xc2\xbboddaljil s prave poti sovjetske glasbe\xc2\xab, je pozneje bil\xc2\xa0\xc2\xbbzaslu\xc5\xbeni umetnik ZSSR\xc2\xab, delegat Vrhovnega sovjeta, \xc4\x8dlan Sveta za svetovni mir in dopisni \xc4\x8dlan Akademije umetnosti NDR. Uglasbil je tudi himno Armenske SSR, ki se je uporabljala do leta 1991._NEWLINE_Ha\xc4\x8daturjan je upodobljen tudi na bankovcih za 50 armenskih dramov, ki so bili v obtoku med letoma 1998 in 2004.\n_START_SECTION_\nDelo\n_START_PARAGRAPH_\nMed njegova dela (v ve\xc4\x8dini se ka\xc5\xbeejo vplivi armenske ljudske glasbe) spadajo koncerti za violino, violon\xc4\x8delo in klavir, tri simfonije ter baleta Spartak in Gajane. Uvertura v Gajane, Ples s sabljami, je verjetno njegovo najbolj znano delo. Skomponiral je tudi nekaj filmske glasbe. Glasbo iz Spartaka so v 70. letih uporabili tudi v priljubljeni BBC-jevi nanizanki The Onedin Line.\n_START_SECTION_\nGajane\n_START_PARAGRAPH_\nBalet Gajane ni posve\xc4\x8den pomembni svetnici iz armenske verske zgodovine, kot bi lahko najprej pomislili, temve\xc4\x8d je vsebina zvesta duhu socializma. Gajane je namre\xc4\x8d obiralka bomba\xc5\xbea v kolhozu na jugu Armenije, ki se \xc5\xbeeli lo\xc4\x8diti od mo\xc5\xbea Gika, ki ima te\xc5\xbeave z alkoholom. Ta jo zato rani, za\xc5\xbege njen pridelek bomba\xc5\xbea in otroka vzame za talca. Mejna patrulja Rde\xc4\x8de armade (zgodba se namre\xc4\x8d odvija na za\xc4\x8detku druge svetovne vojne) da Gika zapreti, Gajane pa se zaljubi in poro\xc4\x8di z njenim poveljnikom. Poroka da skladatelju prilo\xc5\xbenost, da predstavi nekaj armenskih, gruzinskih, in ukrajinskih prazni\xc4\x8dnih plesov, vklju\xc4\x8dno s prej omenjenim kurdskim Plesom s sabljo._NEWLINE_Balet, ki temelji na glasbi skladateljevega dela Sre\xc4\x8da iz leta 1939 in na libretu Konstantina Der\xc5\xbeavina, je bil prvi\xc4\x8d uprizorjen leta 1942 v Permu, kamor se je umaknil ansambel leningrajskega gledali\xc5\xa1\xc4\x8da Kirov (dana\xc5\xa1nje Marijino gledali\xc5\xa1\xc4\x8de), leta 1943 je skladatelj zanj prejel Stalinovo nagrado.\n_START_SECTION_\nSpartak\n_START_PARAGRAPH_\nBalet Spartak je posve\xc4\x8den znanemu tra\xc4\x8danskemu su\xc5\xbenju, ki se je uprl Rimljanom. Poleg ideolo\xc5\xa1kih razlogov (Marx je namre\xc4\x8d videl Spartaka kot prvega proletarskega junaka), je skladatelja nedvomno navdihnilo tudi to, da je Kras, ki je premagal Spartakove \xc4\x8dete, padel med voja\xc5\xa1ko odpravo, ki ga je zanesla v zgodovinsko Armenijo._NEWLINE_Balet je bil dokon\xc4\x8dan leta 1954 in prvi\xc4\x8d uprizorjen dve leti kasneje v leningrajskem Kirovovem gledali\xc5\xa1\xc4\x8du. Leta 1959 je bil nagrajen z Leninovo nagrado.\n_START_SECTION_\nPles v maskah\n_START_PARAGRAPH_\nLermontovova drama Ples v maskah, kjer glavni junak svetoboljne\xc5\xbe Jevgenij Arbenin iz ljubosumja zastrupi sicer nedol\xc5\xbeno \xc5\xbeeno Nino, je navdihnila mnoge sovjetske skladatelje, tudi Ha\xc4\x8daturjana, da je napisal 5 plesnih stavkov: Val\xc4\x8dek, Nokturno, Mazurka, Romanca in Galop.'